b'\n_START_ARTICLE_\nMasjaf\n_START_PARAGRAPH_\nMasjaf (lahko tudi Musjaf ali Misjaf) (arabsko \xd9\x85\xd8\xb5\xd9\x8a\xd9\x81 ali \xd9\x85\xd8\xb5\xd9\x8a\xd8\xa7\xd9\x81) je grad nad istoimenskim krajem v zahodni Siriji, pribli\xc5\xbeno 40\xc2\xa0km zahodno od Hame, ob obronkih hribovja D\xc5\xbeebel Ansarija._NEWLINE_Natan\xc4\x8den \xc4\x8das nastanka prve utrdbe na tem mestu ni znan (najdbe pri\xc4\x8dajo, da je zagotovo stal vsaj \xc5\xbee v \xc4\x8dasu Bizantincev, najdeni so \xc5\xa1e selevkidski in rimski sledovi), zagotovo pa je stal \xc5\xbee leta 1103, ko so ga zasedli kri\xc5\xbearji pod poveljstvom Raymonda St Gillesa. V letih 1127 in 1128 ga je odkupil klan Banu Munkid, ki je s kri\xc5\xbearji sklenil ohlapen sporazum o nenapadanju. Do leta 1140 je pri\xc5\xa1el v roke skrivnostne sekte ismailcev, bolj znanih kot asasini. Grad je postal sredi\xc5\xa1\xc4\x8de njihovega avtonomnega obmo\xc4\x8dja v neposredni bli\xc5\xbeini kri\xc5\xbearskih dr\xc5\xbeav Antiohija in Tripoli. Od leta 1164 je v njem bival tudi Sinan Ra\xc5\xa1id ad-Din, znan po vzdevku\xc2\xa0\xc2\xbbstarec z gore\xc2\xab. Grad je bil pomembna to\xc4\x8dka in zato\xc4\x8di\xc5\xa1\xc4\x8de v njihovem gverilskem boju proti vladajo\xc4\x8di sunitski dinastiji Ajubidov. Uspelo jim je umoriti ve\xc4\x8d sunitskih osebnosti, po nekaj neuspelih poskusih atentata na Saladina pa je le ta leta 1176 pri\xc4\x8del z obleganjem gradu. Kaj natan\xc4\x8dno se je zatem zgodilo, ni znano (po legendi naj bi se odposlanec asasinov uspel pretihotapiti v Saladinov tabor in pred Saladinovo posteljo pustil bodalo in opozorilno sporo\xc4\x8dilo), vemo le, da je Saladin kmalu prekinil obleganje in sklenil premirje._NEWLINE_Leta 1260 so mesto ob gradu pri\xc4\x8deli oblegati Mongoli in emirat Nizari (mesto Masjaf pod gradom je bilo njegova prestolnica) so stopili v zavezni\xc5\xa1tvo z Mameluki, ki so Mongole pregnali iz Sirije. Mamelu\xc5\xa1ki sultan Bajbars je do leta 1270 zasedel tudi grad in pregnal asasine, s \xc4\x8dimer je grad izgubil svojo pomembnost. \xc5\xa0e naprej je slu\xc5\xbeil za\xc5\xa1\xc4\x8diti trgovskih poti med Sredozemljem in Hamo. Leta 1830 je bil po\xc5\xa1kodovan med tur\xc5\xa1ko ekspedicijo pod vodstvom Ibrahima Pa\xc5\xa1e. Obse\xc5\xbena obnovitvena dela so se pri\xc4\x8dela leta 2000.'